ธกส.ให้กู้แถมประกัน
บอร์ด ธ.ก.ส.สั่งปรับสูตรประกันภัยนาข้าว ให้กู้แถมประกันฟรี ยอมหั่นรายได้จ่ายค่าเบี้ยแทนเกษตรกร
27 พ.ค. 2559

บอร์ด ธ.ก.ส.สั่งปรับสูตรประกันภัยนาข้าว ให้กู้แถมประกันฟรี ยอมหั่นรายได้จ่ายค่าเบี้ยแทนเกษตรกร
แหล่งข่าวจากกระทรวงการคลัง เปิดเผยผลการประชุมคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) ที่มีนายอภิศักดิ์ ตันติวรวงศ์ รมว.คลัง เป็นประธาน เมื่อวันที่ 25 พ.ค. 2559 ว่า ที่ประชุมมีวาระสำคัญ คือเรื่องการทำประกันภัยนาข้าวใหม่ ในปีการผลิต 2559/2560 ได้ข้อสรุปว่าให้ขยายพื้นที่เป้าหมายการทำประกันภัยนาข้าวเป็น 30 ล้านไร่ หรือคิดเป็น 50% ของพื้นที่ปลูกข้าวทั้งประเทศที่ 60 ล้านไร่ คาดว่าจะมีเกษตรกรเข้าร่วมโครงการถึง 1.5 ล้านคน เพิ่มจาก 1 แสนราย และเนื้อที่ 1.5 ล้านไร่ในปีก่อนหน้า โดยจะให้เกษตรกรทุกรายที่ขอสินเชื่อต้องทำประกันภัยเพิ่มเติม จากเดิมเป็นภาคสมัครใจ ให้เกษตรกรซื้อประกันภัยนาข้าวเอง
นอกจากนี้ บอร์ด ธ.ก.ส.เห็นชอบให้ปรับโครงการใหม่ จากเดิมที่การจ่ายสมทบค่าเบี้ยจะมาจาก 3 ฝ่าย คือ รัฐบาล ธ.ก.ส. และเกษตรกร โดยรูปแบบใหม่จะเป็นการจ่ายสมทบ 2 ฝ่าย คือ รัฐบาลกับ ธ.ก.ส. ส่วนเกษตรกรไม่ต้องจ่ายค่าเบี้ยประกัน เพื่อไม่ให้มีภาระเพิ่ม
“แม้รัฐบาล และ ธ.ก.ส. จะต้องจ่ายค่าเบี้ยเพิ่ม แต่ถือว่าคุ้ม เพราะจะช่วยให้มีเกษตรกรเข้าโครงการและเนื้อที่นาทำประกันเพิ่มขึ้น ส่งผลให้ค่าเบี้ยลดลงไปด้วย โดย ธ.ก.ส.จะกันดอกเบี้ยที่คิดกับเกษตรกรมาจ่ายเป็นค่าเบี้ยให้ โดยที่เกษตรกรไม่ต้องจ่ายเงินเพิ่ม” แหล่งข่าวระบุ
สำหรับค่าเบี้ยประกันยังอยู่ระหว่างหารือระหว่างคลังกับสมาคมประกันวินาศภัย แต่ประเมินว่า หากค่าเบี้ยอยู่ที่ 100 บาท รัฐบาลรับผิดชอบ 60 บาท และ ธ.ก.ส.รับผิดชอบ 40 บาท เท่ากับว่ารัฐบาลต้องจ่ายค่าเบี้ยเพิ่มจาก 957 ล้านบาทในปีก่อน เป็น 1,800 ล้านบาท ส่วน ธ.ก.ส.ที่จะจ่ายค่าเบี้ยแทนเกษตรกรด้วยนั้นจะจ่ายเพิ่มจาก 15 ล้านบาท เป็น 1,200 ล้านบาท